รัฐบาลไทย-ข่าวทำเนียบรัฐบาล-รายงานความคืบหน้าการดำเนินการของคณะกรรมการส่งเสริมวิสาหกิจเริ่มต้นแห่งชาติ ประจำเดือนสิงหาคม 2561
วันศุกร์ที่ 7 กันยายน 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ ประจําเดือนสิงหาคม 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) (คณะกรรมการฯ) ซึ่งมีปลัดกระทรวงการคลังเป็นประธานคณะกรรมการฯ ประจําเดือนสิงหาคม 2561
นายพิสิทธิ์ พัวพันธ์ ผู้เชี่ยวชาญเฉพาะด้านเศรษฐกิจมหภาค ในฐานะรองโฆษกสํานักงานเศรษฐกิจการคลัง เปิดเผยรายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) (คณะกรรมการฯ) ซึ่งมีปลัดกระทรวงการคลังเป็นประธานคณะกรรมการฯ ประจําเดือนสิงหาคม 2561 โดยมีรายละเอียด สรุปได้ ดังนี้
1. จํานวนวิสาหกิจเริ่มต้น (Startup) ในประเทศไทย
1.1 จํานวน Startup ที่ลงทะเบียนกับ http://startupthailand.org ของสํานักงานนวัตกรรมแห่งชาติ จํานวน 1,700 ราย
1.2 จํานวนผู้ประกอบการวิสาหกิจขนาดกลางและขนาดย่อมรายใหม่ (SMEs/New Startup) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 658) พ.ศ. 2561 เพื่อยกเว้นภาษีเงินได้สําหรับกําไรสุทธิของ SMEs/New Startup เป็นระยะเวลา 5 รอบระยะเวลาบัญชี ณ สิ้นเดือนสิงหาคม 2561 มียอดรวมของ SMEs/New Startup เข้ามาจดทะเบียนและยื่นขอรับการรับรองกับสํานักงานพัฒนาวิทยาศาสตร์และเทคโนโลยีแห่งชาติ (สวทช.) แล้วจํานวน 157 ราย ได้รับการรับรองจาก สวทช. แล้วจํานวน 103 ราย เพิ่มขึ้นจากเดือนที่แล้ว 3 ราย และได้ขอใช้สิทธิประโยชน์ทางภาษีกับกรมสรรพากรแล้วจํานวน 83 ราย
1.3 จํานวน Startup ที่ได้รับการสนับสนุนจากภาครัฐ ผ่านการร่วมลงทุนกับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารกรุงไทย จํากัด (มหาชน) ณ สิ้นเดือนสิงหาคม2561 มียอดรวมของการอนุมัติการร่วมลงทุนใน Startup แล้ว 46 ราย วงเงินรวม 1,263.7 ล้านบาท โดยมี Startup 12 ราย ที่ได้มีการร่วมลงทุนแล้ว คิดเป็นเงินร่วมลงทุน 302.4 ล้านบาท ซึ่งเมื่อเทียบกับเดือนที่แล้ว มีกิจการ Startup ที่ได้รับอนุมัติการร่วมลงทุนเพิ่มจํานวน 2 ราย วงเงิน 51.4 ล้านบาท และมีการร่วมลงทุนเพิ่มขึ้น 26.4 ล้านบาท
2. จํานวนกลุ่มนักลงทุนในประเทศไทย
2.1 จํานวนกลุ่มนักลงทุนที่ลงทะเบียนกับ Web Portal ปัจจุบันมีกลุ่มนักลงทุนเข้าลงทะเบียนบนเว็บไซต์ http://startupthailand.org แล้วจํานวน 400 ราย
2.2 กิจการเงินร่วมลงทุน (Venture Capital: VC) และทรัสต์เพื่อกิจการเงินร่วมลงทุน (Private Equity Trust: PE Trust) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 636) พ.ศ. 2560 เพื่อขอรับสิทธิยกเว้นภาษีเงินได้จากเงินปันผลและรายได้จากการโอนหุ้นของบริษัทเป้าหมาย เป็นระยะเวลา 10 รอบระยะเวลาบัญชี ในเดือนสิงหาคม 2561 พบว่า ผู้จดแจ้งการเป็น VC และ PE Trust กับสํานักงานคณะกรรมการกํากับหลักทรัพย์และตลาดหลักทรัพย์ มีจํานวนทั้งสิ้น 32 ราย
3. กิจกรรมสําคัญในเดือนสิงหาคม 2561
3.1 การฝึกอบรมเชิงปฏิบัติการโครงการการพัฒนาครูและบุคลากรในสถาบันการศึกษาระดับมัธยมศึกษาและอาชีวศึกษาด้านมายเซ็ตการประกอบการ ครั้งที่ 6
คณะกรรมการฯ ร่วมกับสํานักงานเศรษฐกิจการคลัง กรมบัญชีกลาง และธนาคารเพื่อการเกษตรและสหกรณ์การเกษตร จัดการฝึกอบรมเชิงปฏิบัติการโครงการพัฒนาครูและบุคลากรในสถาบันการศึกษาระดับมัธยมศึกษาและอาชีวศึกษาด้านมายเซ็ตการประกอบการ (การฝึกอบรมฯ) ครั้งที่ 6 ระหว่างวันที่ 27 - 28 สิงหาคม 2561 ณ โรงแรม 42C เดอะ ชิค โฮเทล จังหวัดนครสวรรค์ โดยมีผู้เข้าร่วมการฝึกอบรมทั้งหมด 74 ท่าน ประกอบด้วยคลังจังหวัด 3 ท่าน เจ้าหน้าที่คณะผู้บริหารการคลังประจําจังหวัด 17 ท่าน และครูจํานวน 54 ท่าน (จาก 25 โรงเรียน ในพื้นที่กรุงเทพฯ และจังหวัดใกล้เคียง ทั้งหมด 11 จังหวัด ได้แก่ กาญจนบุรี สุพรรณบุรี อ่างทอง ชัยนาท สิงห์บุรี ลพบุรี อุทัยธานี นครสวรรค์ กําแพงเพชร พิจิตร และเพชรบูรณ์)
3.2 งาน CLMVT Forum 2018
กระทรวงพาณิชย์ร่วมกับหน่วยงานพันธมิตร ซึ่งประกอบด้วยกระทรวงวิทยาศาสตร์และเทคโนโลยี กระทรวงดิจิทัลเพื่อเศรษฐกิจและสังคม กระทรวงอุตสาหกรรม กระทรวงการท่องเที่ยวและกีฬา กระทรวงวัฒนธรรม สํานักงานคณะกรรมการส่งเสริมการลงทุน สถาบันความร่วมมือเพื่อพัฒนาเศรษฐกิจลุ่มน้ําโขง และสมาคม
ที่เกี่ยวข้อง จัดงาน “CLMVT Forum 2018” ภายใต้แนวคิด “ทะยานสู่อนาคตด้วยการใช้เทคโนโลยี” (CLMVT Forum 2018 Taking - Off Through Technology) ระหว่างวันที่ 16 - 17 สิงหาคม 2561 โรงแรมเซ็นทารา
แกรนด์ และบางกอกคอนเวนชั่นเซ็นเตอร์ เซ็นทรัลเวิลด์ กรุงเทพฯ โดยในงานดังกล่าวได้มีการเสวนาในหัวข้อการเพิ่มความสามารถในการใช้เทคโนโลยีของ SMEs และ Startup และการนําเทคโนโลยีดิจิทัลมาใช้ในการสนับสนุนเศรษฐกิจสร้างสรรค์ อีกทั้งมีการเปิดตัวกลุ่มผู้ประกอบการรุ่นใหม่ (Young Enterpreneur chamber of commerce: YEC)
และแอปพลิเคชั่น Town Portal ซึ่งจะช่วยเชื่อมโยงการค้าและเศรษฐกิจท้องถิ่นใน CLMVT รวมถึงการสนทนาสร้างแรงบันดาลใจให้กับนักธุรกิจ Startup นอกจากนี้ ภายในงานได้มีการจัดแสดงนิทรรศการช่องทางการค้ารูปแบบธุรกิจสมัยใหม่ รวมถึง Startup ภายใต้การสนับสนุนของสํานักงานนวัตกรรมแห่งชาติ อาทิ (1) Tarad.com เว็บไซต์ซื้อขายสินค้าออนไลน์
(2) Builk โปรแกรมบริหารธุรกิจก่อสร้าง (3) Fixzy แอปพลิเคชันเพื่อค้นหาสารพัดช่าง (4) QueQ แอปพลิเคชั่นจองคิวร้านค้า และ (5) Kooup แอปพลิเคชั่นหาคู่ที่ใช้ระบบค้นหาหลากหลายช่องทาง ซึ่งเป็นหนึ่งใน Startup ที่เข้าร่วมโครงการบ่มเพาะ SPARK Global Accelerator Program Batch 2
3.3 ความคืบหน้าการยกร่างพระราชบัญญัติการพัฒนาและส่งเสริมวิสาหกิจเริ่มต้น พ.ศ. .... (ร่างพระราชบัญญัติฯ)
สํานักงานนวัตกรรมแห่งชาติในฐานะหน่วยงานหลักในการยกร่างพระราชบัญญัติฯ ได้จัดให้มีการประชุมคณะทํางานจัดทําร่างพระราชบัญญัติการพัฒนาและส่งเสริมวิสาหกิจเริ่มต้น ครั้งที่ 1/2561 เมื่อวันศุกร์ที่ 24 สิงหาคม 2561 ณ โรงแรมปทุมวัน ปริ๊นเซส โดยมีนายพันธุ์อาจ ชัยรัตน์ ผู้อํานวยการสํานักงานนวัตกรรมแห่งชาติเป็นประธาน และสํานักงานนวัตกรรมแห่งชาติได้เปิดรับฟังความคิดเห็นต่อร่างพระราชบัญญัติฯ ดังกล่าวผ่านทางเว็บไซต์ของสํานักงานนวัตกรรมแห่งชาติ เป็นระยะเวลา 15 วัน ตั้งแต่วันที่ 27 สิงหาคม - 14 กันยายน 2561
สํานักงานเศรษฐกิจการคลัง สํานักนโยบายการออมและการลงทุน ส่วนนโยบายระบบการลงทุน
โทร. 0 2273 9020 ต่อ 3649, 3654